সরকারি হাসপাতালে শিশুকে ভর্তি করানোর জন্যই চাওয়া হয়েছিল ঘুষ! যদি বা সেই ঘুষ দিয়ে ১০ মাসের শিশুপুত্রকে বাবা-মা ভর্তি করিয়েছিলেন, সামান্য ইঞ্জেকশন দেওয়ার জন্য আবার টাকা চেয়ে বসল এক নার্স।
কিন্তু এত টাকা দরিদ্র শ্রমিক পরিবারের কাছে থাকবে কী করে? ফলে টাকা নিয়ে চলল তর্কাতর্কি। দীর্ঘ দু’ঘণ্টা পর শিশুকে ইঞ্জেকশন দেওয়া হল এবং ঘটনাচক্রে, তারপরেই মারা গেল সে।

উত্তরপ্রদেশের বাহরাইচের বাসিন্দা শিব এবং সুমিতা দত্তের অভিযোগ, ঘুষের টাকা না পাওয়ায় ভুল ইঞ্জেকশন দিয়ে তাঁদের সন্তান কৃষ্ণকে মেরে ফেলা হয়েছে। হাসপাতালের সামনে সন্তানের মৃতদেহ আঁকড়ে বাবা-মায়ের আর্তি, ‘‘ছেলের চিকিৎসার জন্য হাসপাতালে যাকেই বলেছি, সে-ই টাকা চেয়েছে। টাকা দিতে পারিনি বলে ছেলেটাকে বাঁচানো গেল না! ভুল ই়ঞ্জেকশন দিয়ে মারল ওরা।’’

গত পরশুর এই ঘটনা আজই সামনে এসেছে। যা হইচই ফেলেছে ভোটমুখী উত্তরপ্রদেশে। বিভিন্ন টিভি চ্যানেলে এই ঘটনার কথা আজ সম্প্রচারিত হওয়ার পর উচ্চপর্যায়ের তদন্তকমিটি গঠনের নির্দেশ দেন রাজ্যের স্বাস্থ্যমন্ত্রী এস পি যাদব। তিনি বলেন, ‘‘দুঃখজনক হলেও এটি বিচ্ছিন্ন ঘটনা। জেলা ম্যাজিস্ট্রেটকে তদন্ত করে ২৪ ঘণ্টার মধ্যে রিপোর্ট দিতে বলা হয়েছে। রাজ্যের সরকারি হাসপাতালগুলি কিন্তু ভালই কাজ করছে।’’

বাহরাইচ জেলা হাসপাতাল সূত্রের খবর, গত রবিবার জ্বরে আক্রান্ত কৃষ্ণকে ভর্তি করানো হয়। গত পরশু তার মৃত্যু হয়েছে। 

যদিও কৃষ্ণের মা সুমিতা আজ বলেন, ‘‘ছেলেকে হাসপাতালে ভর্তি করানোর আগে থেকেই পদে পদে টাকা চেয়েছে সকলে। পরশু ছেলের গা জ্বরে পুড়ে যাচ্ছিল। ডাক্তারবাবু ইঞ্জেকশন দিতে বললেন। কিন্তু নার্স জানাল, ইঞ্জেকশনের জন্য টাকা লাগবে। ওর বাবা বলল, একটু সময় দিন, টাকার ব্যবস্থা করছি। তখন রাগারাগি করে ওই নার্স চলে গেল।’’ তিনি জানান, ছেলেকে ছটফট করতে দেখে তাঁরা আবার ওই নার্সের কাছে যান। প্রায় দু’ঘণ্টা পরে ইঞ্জেকশন দেওয়া হয় কৃষ্ণকে। কয়েক মিনিটের মধ্যেই মৃত্যু হয় তার।

মৃত শিশুর বাবা শিব পেশায় শ্রমিক। তাঁর কথায়, ‘‘ছেলেকে হাসপাতালে নিয়ে যেতেই ডাক্তারবাবু ভর্তি করাতে বললেন। অথচ ভর্তির কাগজপত্র তৈরির জন্যই একজন নার্স টাকা চাইল।’’ এরপর শিশু বিভাগের এক সাফাইকর্মী টাকা নিয়ে বেডের ব্যবস্থা করে দেয় বলে তাঁর অভিযোগ।

যদিও চিকিৎসায় গাফিলতির অভিযোগ অস্বীকার করে হাসপাতালের ভারপ্রাপ্ত সুপার ও পি পাণ্ডে বলেছেন, ‘‘ইঞ্জেকশন দিতে কোনওভাবেই দেরি করা হয়নি। ঘুষ চাওয়ার অভিযোগ খতিয়ে দেখা হচ্ছে। তবে ওই সাফাইকর্মীকে ছাঁটাই করা হয়েছে। বদলি করা হয়েছে অভিযুক্ত নার্সকেও।’’ রাতে জানা যায়, বাহরাইচের মুখ্য মেডিক্যাল অফিসারকে ওই পদ থেকে সরিয়ে দেওয়া হয়েছে।